ઉત્તરપ્રદેશના દલિત મુસલમાનો સાથેના ભેદભાવનું એક સ્વરૂપ તેમને અપમાનજનક અને વ્યવસાયસૂચક શબ્દોથી સંબોધવામાં આવતા હોવાનું પણ છે. હિંદુ દલિતોની નીચલી જ્ઞાતિઓમાં રોહિત, વાલ્મિકી અને ગુરુબ્રાહ્મણ જેવા સન્માનજનક શબ્દો પ્રચલિત થઈ રહ્યા છે. પરંતુ દલિત મુસલમાનોના સન્માનજનક નામોને બદલે એમને અગાઉના તુચ્છકારક શબ્દોથી જ ઓળખવામાં આવે છે. કુંભારનું કામ કરતા દલિત મુસલમાનો ‘ઈંટફરોશ” તરીકે જાણીતા છે. તેમણે વધુ સન્માનજનક નામ ‘ઈંટપજ ઈબ્રાહિમ” રાખ્યું છે. તો પણ તેમને ભૂતકાળમાં ગધેડા પર ઈંટો લાવવા લઈ જવાનું કામ કરતા લોકો તરીકે “ગહદેડી” તરીકે જ ઓળખવામાં આવે છે. નાની મોટી રસોઈના કામ કરતા દલિત મુસલમાનો પોતાની નવી ઓળખ ‘ફારુકી” સ્થાપિત કરવા મથે છે. પણ તેમને ‘ભઠિયારા’ની ઓળખમાંથી બહાર આવવા દેવાતા નથી. ‘હલાલખોર’ નો અર્થ જ મહેનતનો રોટલો રળનાર થાય છે. પણ આ ઓળખ સફાઈકામ કરતા દલિત મુસલમાન સાથે જ જોડાઈ રહી છે. આવું જ લાલબેગીનું છે.